1Emti vahi Kristus bake tu vuzehi meedam dam oa, eho etei lab vameadaha im lam bisi tombu bak uba ab vameadalo modemam tame. Neha: Eho etei lab vameadaha im lam ba iba vuusu abehamdi meedam Tohedatebo vabalem vabak. Abo ehe bak! Tohedatebo ibida asum ahoba iuba tom ilu Ala Bisi Feàda labe Am ahi totbaho laba nusu tau feà Dateli na ahebu ab vuusdamam bak. 2Labi laba le Aba Aho Tohedateboli meedam im lam Aho ame Teohet Mome Fa Faatoiam Num abo Ala bake vou baedam num imboda asum ahoba iuba modesuhuda laba le ame im lam meeda. Ame num lada lam im Boehàda Alat mohoda am bak. Ba Ala Bake Vou Baedam Num bak damat im anekehàt mohoda nimti uloho vabak. Ba Musat Israel dam ahamda laba gagome Teohet Mome Fa Faatoiam Num lamti uloho vabak. 3Dam bakda tohedatebolem di meit gagu im nehasu meedam bak. Damat Ala bake vou baedalo modemu vou lemna lam ame tohedatebo labe vame Ala bake loda. Labi damat faina meedàmu fa faamome vei neàdedalo ibi iho vou lemna fi ho oteme vasea veàtoi ame tohedatebo laba lu aho ve vua vahuda. Gi labihasu bohu meedam tohedatebot modem bak. Tohedatebo lada labe labihasu meedàmu iba vuusdam Tohedatebo Yesus ba gi labihasu Ala bake vou baedalo na loho vaba voom biem bak. Am laha Tohedatebot modem labe Am abo laha ame bak modehe bak. Aho naedat ahit uledi Ala bake neha, “Em abo dam bake gohali ot vai elom neàte,” lahame Ala bake ahit uledi gagoho bak. 4Uho im nehasu laha vi ozomale. Alat aham di iube Musa bake vameadume vàmadi esuhu Im Feàna lam abo Ame Israel dam labe im tohe dam labe meit Ala bake vou baedalo vou lemna lam vame meedam bak lam, “Akatihasu modemna modela?” laham bak lam meit Alat Vameadaha Im Toedahana laba toehe bak ehete. Labihàmu etei Ala bake im vameadam tohe dam bada nibe gi ame toedahana laba aame ozobohudi gi ame baket vou mode ledume etei vou fusi bak niba ame baket meedam bak. Damat Ala bake vou baedalo vou lemna zi lam vame fa Ala bake lodam dam tohe dam zi ehe bak. Labihàmu Yesus bak niba aidam lahasumeam làhà Am ba tohedatelem vabak. 5Neham bak. Ame tohe dam nidi nim gi Teohet Mome Fa Faatoiam Num bake modesuhuda laba ame im lam meedam bak. Lahana ame bak lam gi Yesus Aba Aho Ala bake vou baedam num asum ahobada imboda iuba meedam bak laba nasi fet ozome ulohona vouhodaha imot modem bak. Eho gi neham bak vi ozome uba labi gagoho bak. Aham di iube Musat Ala Bake Vou Baedalo Ame Teohet Mome Fa Faatoiam Num ahamte alimeat molo modehe di lam Alat aba im nehasu vi vameada. “Musa oho ame num molo modem di gi Eho oba Sinai Sibu niba vameadume vouhodalo modem bak nimti ulohona vi ozome ame mome faatoiam num mole.” Lahame Alat Musa bake labihasu fet vameadume esuhu bak. 6Lahana iho ozom, Alat etei Yesus bake gagu Tohedateboli asum ahoba iuba meedam bak lamti labi Israel damat tohe damali ame Teohet Mome Fa Faatoiam Num laba meedam bak lamti labihasu vi ozom di bisi im feàna meedamda Yesus Abada am bak. Labi laha Alat amu Israel dam bake fet vameadume vàmadi esuhu im lamti labi etei Yesus Aba Aho tohedateli fa im dam badati Alati lahaha doni duzu fet vameadume vàmadi esuhu im gàhàda nimti labihasu vi ozom di bisi feàda im bada am bak. Neham labe labihaha bak. Alat Aho etei ba lab fet vameadume vàmadi esuhu im gàhàda faaseo modi duzuhu bak nim ba im amuda lamti uloho vabak. Eteida nim abo im neàna damat bisi ule neàt vamna fet vameadume vàmadi esuhu bak. 7Im nidi nim laha vi ozomale. Alat aham di iube Musa bake fet vameadume vàmadi esuhu im lam vekehe bak ehe bak. Ame im amuda lam vekehe vaba abo iba modi neàbodemeam làhà Alat ba fet vameadume vàmadi esuhu im gàhàna amomoi ba nabime fa ot vai gagu esum vabak. Gi amu neàdehe bak. 8Lahana ba labiham vabak. Alat Aho ozoha, Aho aham di iube Israel dam lamti Amti lab fet ot vameadume vàmadi esuhu im lam ame Israel dam labe ailahigeàmu fa fai bak meedàmu Alat Ahamo im Aho amu gagohoda lam fa mu ame dam laba im gàhàda fa nehi fet vameadume esulo ab gagoham bak. “Boehàda Alat neha, ‘Uho im nim vi aimale. Eho ba diamut Israel labe aho vou faat ladam dam debu lamti labi Yehudat aba aho vou faat ladam dam debu lamti labihasu Eho im amomoi gàhàda fa neo fet vameadume vàmadi esu tame. 9Eho etei fet vameadume vàmadi esulo modem im nim ba Eho amu ame dam bada nibe im tai ahobada lam Eho aham di iube Mesir bak labe vi vihitoi vou laha di labe lab fet vameadume vàmadi esuhu im lamti ulohona ba modem vabak. Amuda Eho fa voou veimde tame. Nehaha labe labihalo modem bak. Im tai ahobada labe Eho ahamte lab fet vameadume vàmadi esuhu im lam ba gi labaha bohu aime ame im lam uledi meedaha vab labe Eho ame dam laba vuusu vabiedam bak lam Eho fa mu ab vooham bak. 10Labihàmu Ebe Eho amu aham di iube ame Israel dam bake fet vameadume vàmadi esuhu im lam Eho ba vi ozom vaba vaitom di fuhuzobe Eho ame dam laba ba neo fet vameadume vàmadi esuhu im gàhàna nidi nim gagu vàmadi esu tame. Ebe Eho gagu fi hasi vàmadi esuhu im zi lam Eho ame dam labe im ahu laba modi fa ozobohudi fi gatei gi labaha bohu vi ozodam bak ame. Labi laha ame dam labe im biem vaba abo aime uledi vi meedam bake im ahu ad laba Eho modi ozobohudi abehamdedam bak ame. Labi Eho fa ame dam laba vuusdam Alalem bak ame. Labi ame dam lam fa Em damalem bak ame. 11Labiham labe ba di iube meit am amedam modeo, dam mei debu amti fa vahehe dam totbaho modeo, ame dam labe, “Boehàda amat mode?” laham bak biem bak lam ba meia vahokem bak lam ba ozom vabak. Ame di labe Em damalehe dam abo dam eeda modeo, ee vabda modeo, dam ahebu lam gi Em ozobohudi ab neàbodedaham bak. 12Labi laha ame dam labe ibi iho faina meedam bak lam abo Ebe Eho gagu esuhu im aalahigeàmu zidazi git meedaha bak lam Eho ozahigeàmu fa vei neàdi vaito tame. Eho ba ame dam labe ibi iho lab faina meedam bak lam Eho ba neo vi ozome dam bake gagodam vabak. Eho ahit voou sete tame.’ ” Lahame Alat aham di iube ame dam laba labihasu fet vameadume vàmadi esuhu im lam Yeremiat Alat Vameadaha Im Toedahana laba labihasu toedume esuhu bak. 13Emti vahi Kristus bake tu vuzehi meedam dam oa, Alam im labihasu toehemu iho ozom, Alat im amomoi fa ab modi gàhàdi vameadume vàmadi esuham bak. Labi Aho lab gàhàdi vameadume vàmadi esuhemu iho ozom, Aba Aho amu ahamte vameadume vàmadi esuhu im lam ba vi modem bili fa voou setelo modemu fa etei Aba Aho ba vameadume vàmadi esuhu im gàhàda nim Yesusat fa ot vai Tohedateboli ab meedamam bak.
ace_Latn